text: Esbjerg-Lunderskov-strækningen er nu klar til el-tog
  06 august 2017 kl. 08.38
  Fremover skal der køre el-tog på strækningen. Det er første gang i 17 år, en statslig jernbanestrækning er blevet gjort klar til el-tog.
  Siden 2014 er der blevet arbejdet på strækningen, og fra i morgen vil de første el-tog rulle på skinnerne. Derfor bliver strækningen mellem Lunderskov og Esbjerg i dag indviet.
  - Det er en meget stor ting, siger Jesper Frost (V), viceborgmester i Esbjerg Kommune, til TV SYD.
  Indvielsen starter i Vejen med velkomst og taler, herefter går turen med tog mod Esbjerg, hvor seancen gentager sig. Med el-togene er det muligt at køre hurtigere på strækningen.
  - Det er det første skridt mod timemodellen. Det kan godt være, det lyder som en lille strækning på 57 kilometer, men for os er det et meget stort skridt, siger Jesper Frost.
  